Papersnake/gushiwen huggingface dataset:
代祀海渎纪成乐章有序 其七 承厘
岳正（明代）

膳膏芬兮酎酒酝，罍尊彝俎罗缤纷。明禋杰制全本文，既醉既缤神载忻。

嘉贶蕃厘乃尔分，愓息受命如有闻。锡尔民人锡尔君，八方维时百谷。

上方下方覃厥仁。
六石峰
俞掞（宋代）

劚石云边着着高，几经吟笔写风骚。
山翁莫袖经纶手，好趁春风钓门鳌。
大风
孔武仲（宋代）

万窍轩轩渐怒号，坐来浑怕屋山摇。
洞庭曾听咸池乐，吴会饱闻沧海潮。
此地风声真有似，残春人意正无聊。
云师又洒天街雨，明日千官好上朝。
次韵曾机宜游山湘江晚望
释德洪（宋代）

贪看江草间江花，不觉移舟著浅沙。数笔潇湘春自晓，橘丛离落露人家。
满江红 和豁轩「对月有怀」韵
林朝崧（清代）

梦断西楼，又还对旧时凉月。凭栏久，满襟香露，木犀熏彻。

曾笑蟾蜍偷药误，青天碧海无期别。甚而今，人也隔星河，愁难说。

香奁镜，菱花缺。瑶琴匣，朱弦绝。剩秋风团扇，为谁重设？

追悔芙蓉塘外路，归来轻步凌波袜。向西窗剪烛写难成，相思札。
哭都城火
洪咨夔（宋代）

九月丙戌夜未中，祝融涨焰通天红。
曾楼杰观舞燧象，绮峰绣陌奔烛龙。
始从李博士桥起，三面分风十五里。
崩摧汹汹海潮翻，填咽纷纷釜鱼死。
开禧回禄前未闻，今更五分多二分。
大涂小撤噤不讲，拱手坐视连宵焚。
殿前将军猛如虎，救得汾阳令公府。
祖宗神灵飞上天，痛哉九庙成焦土。
雨歇
宋庠（宋代）

急澍乘云度，凉烟落晚留。山颜红露日，田尾浊鸣沟。

知倦翩翩鸟，来思湿湿牛。东菑聊骋望，偏识种瓜畴。
谢黄禅师华严会供食
谢枋得（宋代）

十兆九万拜，求道心如惔。
毗卢顶上珠，直欲一手探。
天厨送谁馔，众腹岂敢贫。
君有维摩心，作茧怜吴蚕。
八万四千供，只须丈室函。
昔我闻晨钟，今载草堂柟。
流年急如梭，长歌愧仙蓝。
勇寻赵州关，何畏白发鬖。
愿为护法轮，金甲持长锬。
又恐囘道人，晚遇黄龙南。
游仙诗
胡翰（明代）

夙志慕仙术，笑傲人间春。
朝陪瑶池燕，暮扬沧海尘。
道逢安期生，遨游乘采云。
粲然启玉齿，遗我紫金文。
天地此中毕，世人不得闻。
受之今十年，留待逍遥君。
青鸟从西来，飞去扶桑津。
寄书久不到，白首悲秦人。
奉和圣制雨中春望诗
苗晋卿（唐代）

雨后山川光正发，云端花柳意无穷。
熙宁蜡祭十三首
佚名（隋代）

林林生民，含哺而嬉。
教之稼樯，实神之为。
国报厚德，万祀无期。
以假以享，锡我繁禧。
楼上寄友人
邵雍（宋代）

有客常轻平地春，夫春不得不云云。
能安陋巷无如我，既上高楼远忆君。
满眼云林都是绿，万家烟瓦半来新。
冯栏须是心无事，谁是冯栏无事人。
题王漪亭同文捧罂狎鬼图小照
张晋（清代）

醉乡中人呼不起，世上悠悠少知己。兴来箕踞笑向天，与我周旋鬼而已。

一鬼捧罂手当胸，一鬼把杯还鞠躬。一鬼手攀前鬼股，回身暗招后鬼语。

肘下一鬼发鬅鬙，龄牙齴齴如不胜。最后一鬼肩巨瓮，一鬼濡首势倥偬。

旁有一鬼高耸肩，似欲爬搔不敢前。王即酒酣坐坦腹，面色微耽赤两足。

自言昔日沉醉时，此景仿佛时遇之。人生行乐讵有定，丹青到眼亦可悲。

君不见，王即少年负奇气，叱咤风云傲当世。才大谁知命反悭，垂老犹难博一第。

仗剑出门百不忧，足迹几欲遍九州岛。名山大川恣凭眺，独往独来谁与俦。

人情阅尽笑翻覆，低眉一任呼马牛。此时曲生倘侍侧，痛饮真不殊封侯。

我独展图重叹息，叹息王即同我癖。男儿百为不称意，日饮亡何计亦得。

吁嗟乎！青眼白眼胡为乎，醉乡一人忘我吾。不独世途工设险，英雄且被鬼揶揄。
腊日寄铨儿 其八
钟令嘉（清代）

梦尔天涯路，肩舆往复频。师方为讲学，客岂是依人。

驷马题桥志，双亲属望身。而翁坟上草，今已四回春。
过彭城驿哭恒孙二首 其一
谢迁（明代）

忆昔过彭城，吾孙祸独婴。仓皇埋旅榇，呜咽赴严程。

骨肉久应化，星霜倏屡更。伤心此停棹，老泪强吞声。
长相思
黄肃（明代）

望欢城南头，览取别时路。
路边有深井，井上有双树。
树有东西枝，枝叶尽相附。
去年东枝荣，今年西枝悴。
年年望树枝，树发行人归。
和文淑湓浦见寄
王安石（宋代）

多难漂零岁月赊，空馀文墨旧生涯。相看楚越常千里，不及朱生似一家。

发为感伤无翠葆，眼从瞻望有玄花。唯诗与我宽愁病，报尔何妨赋棣华。
读夷齐传
傅梦得（宋代）

要使清风激懦顽，饿夫宁死首阳山。
当年若食周家粟，未必名重万古间。
周朝议宣新第致语口号
周紫芝（宋代）

风光浑占一溪中，青谷新开甲第雄。凉榭切云先得月，朱楼凌水欲横空。

连甍万瓦琉璃碧，照坐千钟琥珀红。要看仍云乘驷马，使君眉寿似乔松。
闺怨·去年离别雁初归
张纮(唐)（唐代）

去年离别雁初归，今夜裁缝萤已飞。
征客去来音信断，不知何处寄寒衣？
寒集大观亭同方植之作
徐汉苍（清代）

苍龙缩首敛烟雾，到此江流束不住。惊涛直下罗刹矶，百折不回有余怒。

大观亭子横江开，裹创转战江声哀。将军碧血洒秋草，战士白骨生春苔。

我读遗碑三叹息，手拍铜驼泪沾臆。何止田横五百人，断腕残肢土花蚀。

胜迹留传又几年，抚今追昔空徒然。但将风月供诗料，莫把兴亡话酒筵。

鲥鱼斫脍开香瓮，深树流莺啭清哢。为谁车马滞江干，纵有奇才亦何用。

东南宾从皆枚邹，射覆围棋事事幽。浊酒千杯浇磈礌，清商一曲弹箜篌。

毁誉无凭安足道，莫教荣落伤怀抱。壮志全消郭隗台，离愁绿遍王孙草。

名士从来说过江，六朝山色仍当窗。君看尘海风波险，那及空梁燕影双。

长江极天帆去速，皖伯台前云树秃。此时百感欲填膺，无端五岳撑空腹。

翠螺一点天边浮，中有李白之高楼。褰裳何必从公去，此间我识韩荆州。
晓发齐州道中二首 其一
欧阳修（宋代）

东州几日倦征轩，千骑骖驔白草原。雁入寒云惊晓角，鸡鸣苍海浴朝暾。

国恩未报身先老，客思无憀岁已昏。谁得平时为郡乐，自怜痟渴马文园。
送从弟戴玄往苏州
张籍（唐代）

杨柳阊门路，悠悠水岸斜。乘舟向山寺，着屐到渔家。

夜月红柑树，秋风白藕花。江天诗景好，回日莫令赊。
魔境作颇思远适赋此自遣
陆游（宋代）

夜夜燃灯旦旦香，修行老尚堕微茫。
斋居自许尘心尽，遇事方知业力强。
两屦生云入灊皖，孤舟载月上潇湘。
道人行李君毋笑，惟是蓍筒与药囊。
秋夕书怀
李中（五代）

功名未立诚非晚，骨肉分飞又入秋。

枕上不堪残梦断，壁蛩窗月夜悠悠。
登真观遗履池
张嵲（宋代）

古柏参天鹤不归，空余池水澹清晖。
当时遗舄今安在，应作双凫过水飞。
白鸥
陆游（宋代）

平生崖异每自笑，一接俗人三祓除。
惟有白鸥真我客，尔来底事向人疏？
浦阳十咏 其三 龙峰孤塔
柳贯（元代）

两环日月似飞梭，鳌背棱棱窣堵波。朱鸟前头森赑屃，苍龙左角见嵯峨。

玉函舍利朝光现，珠斗阑干午影过。浩劫浮云开万象，宝华杂遝散芬陀。
汴河
杜牧（唐代）

锦缆龙舟隋炀帝，平台复道汉梁王。游人闲起前朝念，折柳孤吟断杀肠。
又和南塘十首
刘克庄（宋代）

大计当传子，齐盟共定王。
不惟分户牖，亦自峙餱粮。
修□疑知礼，谋迁似辨方。
朱门需蜜蜡，空费一春忙。
偕王秋塍张鹤柴访菊法源寺
黄景仁（清代）

身离古寺暮烟中，归怯秋斋似水空。暝色上衣挥不得，夕阳知在那山红？
杂兴
刘攽（宋代）

阿嫫年八十，睢盱事妆饰。仍夸少年日，自谓美无敌。

与子不同时，寥落复异域。人事虽万殊，近者犹可测。

颓颜与白头，何日好颜色。
善权即事十首 其六
李纲（宋代）

一夜凝寒雪意浓，禅房睡美不闻钟。起看银色三千界，更忆瑶台十二重。

戴白苍官尤觉好，折腰青士若为容。暮晴透出寒蟾色，为照溪头群玉峰。
十二月中旬书戴溪亭
王铚（宋代）

天上东风转斗星，天涯羇客尚飘萍。
道涂况复经残岁，风雪那堪宿旅亭。
春到怯添双鬓白，夜寒愁对一灯青。
残年万古凄凉恨，不计樽前一醉醒。
清凉寺居感怀
张九镡（清代）

六月清凉寺，萧然天地秋。树梢悬岳影，殿脚插湘流。

蝉急鸦声静，钟迟梵语幽。灵山空扫地，暂得一登楼。
浣溪沙 付高彦卿
王恽（元代）

红翠丛中样度新。桃花扇影驻行云。隋唐嘉话阅来真。一片锦帆浮汴水，两京花柳风尘。彩声会动凤城春。
侍先人游石桥
沈晦（宋代）

一别台山四十年，石桥风景尚依然。慈颜不见身空老，感恨多如涧底泉。
在武昌作
徐祯卿（明代）

洞庭叶未下，潇湘秋欲生。
高斋今夜雨，独卧武昌城。
重以桑梓念，凄其江汉情。
不知天外雁，何事乐长征？
八声甘州
林实之（宋代）

客星堂下水，碧浮空、烟树几重重。想故人当日，论情蓬藋，际会云龙。底事泥涂轩冕，不肯作三公。千仞钓江浒，此意谁同。

应笑赤松黄石，效痴儿成事，犹自言功。怎知他箕颍，袖手独舂容。幸风月、有人料理，自家山叟与溪翁。鸣榔晚，一声长啸，相送冥鸿。
柳梢青 其二 关盼盼
叶璧华（清代）

惆怅芳时。画栏凭处，霜月凄迷。十载春风，尚书恩断，洒泪谁知。

雕梁燕子孤栖。诉新愁、枯絮沾泥。黯黯花魂，余香犹在，楼锁双扉。
赞三教图
释法薰（宋代）

警世昏，三老翁，
服虽殊，心亦同。
於中议优劣，蒿箭射虚空。
赋白鹭
李安期（唐代）

渔父家风不设罾，锦鳞为饭水为羹。
银袍只当蓑衣著，自在江湖过一生。
颂古三十一首
释如本（宋代）

须弥座上敛伽黎，海口潮音阐大机。
世主大檀能藻鉴，灵山嘉会愈增辉。
道士
张铸（宋代）

乘龙控鲁真吾偶，化石烧金即我曹。
尘世混来名异迹，蓬山思去梦魂劳。
吟依古柏天风断。啸近倦坛海月高。
九转丹成颜愈少，发胜纯漆脸胜桃。
鹧鸪天·记得追游故老家
吕胜己（宋代）

记得追游故老家。红莲幕府在长沙。放船桥口秋随月，走马春园夜踏花。思往昔，谩咨磋。几番魂梦转天涯。葵轩老子今何在，岳麓风雩噪暮鸦。
征妇叹
赵汝燧（宋代）

莲浴双鸳鸯，梧栖双凤凰。双舞蝶度墙，双飞燕归梁。

倚栏人颦翠，忍泪心暗伤。闭户罗帏悄，孤灯耿空房。

欲睡睡未得，独坐理丝簧。弹吹不成调，征夫天一方。
水崖哭明圃子留
方文（清代）

少小能文气似兰，里人谁不信弹冠。
只因丧乱身当废，纵使沉埋性所安。
故国有怀唯涕泪，新诗无字不悲酸。
漫劳铁匣藏枯井，此日流传血已丹。
马远画删去杨妹子题惧庵以余为俗
庄昶（明代）

平生看画真模糊，一与不识之与无。家藏古笔虽马远，两行细与其谁乎。

惧庵先生画中杰，一见心神便飞越。凭陵大叫寻品题，俗眼谓余那认得。

九皋看马将无同，岂在牡牝玄黄中。看画且须论画外，妇人软语徒匆匆。

牝鸡晨鸣家国丑，老夫此眼真俗否。
剑关
释广闻（宋代）

吹毛不动定誵讹，遍地茫茫尽倒戈。但见清风生阃外，知恩终少负恩多。
寿何尚书
汪莘（宋代）

雪艇风帆去玉京，故家猿鹤相欢迎。
九天气母壶中足，十月婴儿顶上行。
曾问何修能至此，但云无欲自然成。
夜来梦向山庄立，一炷青香彻太清。
龙龛龙集并序
王恭（明代）

莲宇最高处，青萝隐丹梯。钟鸣海色动，四壁闻天鸡。

簝竹苍梧海翠分，石林阴洞未归云。香炉峰小开窗见，水乐声寒隔坐闻。

回风飒飒吹松栝，落日澄潭见毫发。龙眠水底呼不醒，千岁寒漦雨苔滑。

而我发遐想，兴来随所之。缘云踏鸟道，披荒上天池。

天池色映黄姑水，手接飞藤洗双耳，鬼谷仙源杳霭间，雁荡天台只如此。

望海亭中载酒来，石楠花气拂金杯。葛衣醉倒翻经榻，纱帽狂歌施食台。

龙龛法似心无垢，宴坐禅扉说空有。玄度难酬支遁词，凿齿曾于道安厚。

浮梁少尹欲朝天，群从相看惜别筵。遥想五云双阙下。

时时飞梦绕林泉。
羽扇
胡应麟（明代）

羽扇白纶巾，寥寥坐清宴。千秋广武军，谁知阮公叹。
次韵胡季履鹅梨绝句
项安世（宋代）

饤坐只供儿女爱，蒸来堪与俗人言。故应世上逃名者，火枣同功赴一原。
蛩声三首
杨万里（宋代）

床根吟夜句寘搜，莎底啼寒泣怨秋。
人世如何无苦乐，一般蟋蟀两般愁。
句
游九言（宋代）

平生意思春风里，信手题诗不用工。
与谈命郑柯山
汪应辰（宋代）

柯山落魄一仙翁，二十八宿罗胸中。
学术该通明若鉴，襟期豁达气如虹。
醺醺痛饮一楼月，落落高谈千古风。
一本流年无惜示，贮之他日验穷通。
哭李实甫
舒岳祥（宋代）

帝阍尝再叩，龙颔竟难攀。
帙散萤千点，诗留豹一斑。
人生会有极，吾道几曾还。
藏我择轩记，名垂天地间。
榴花
宋庠（宋代）

孤根西土几时传，绛蕊缃趺早夏天。
艳发虽惭李桃后，子成犹占雪霜前。
醖馀霞醑香应在，染杀绡裙色未鲜。
一种芳心耐风雨，敢辞重叠奏君筵。
长相思
陈允平（宋代）

风萧萧。雨骚骚。风雨萧骚梧叶飘。潇湘江畔楼。

云迢迢。水遥遥。云水迢遥天尽头。相思心上秋。
乱后入城有感
李延兴（元代）

金汤天险尽成隳，遗老空伤汉鼎移。城柝乱鸣寒雨夕，酒旗斜挂夕阳时。

田庐荒弃无人住，骨肉奔逃到处疑。最是多情双语燕，向人如诉主人悲。
偈公六十五首
释咸杰（宋代）

在眼曰见，在耳曰闻。
在手执捉，在足运奔。
豁开则东西南北，把住则毫发不存。
水调歌头 题何纤影夫人山水纨扇
刘炳照（清代）

人生忽今古，含笑有青山。晴云一片低护，浓翠湿螺鬟。

著得一一桐屐，携得一枝筇杖，随处可跻攀。扰扰红尘内，我自笑缘悭。

树盘互，峰突兀，水弯环。江南无限好景，却现画图閒。

凭仗灵心妙腕，绘出疏林远岫，点缀更清妍。挥手清风至，明月共团栾。
会景亭 宝峰亭
司马光（宋代）

孤亭冠山椒，下视物不隔。六合纵心赏，万家穷目力。

髻鬟乌奴翠，衣带嘉陵碧。霞生白水尾，日没九陇脊。

烟凝朝夕市，尘飞往来驿。虽复对纷纭，何尝改岑寂。

实兼观风远，非徒选胜适。巴峡少平田，每苦天宇窄。

及兹伏棂槛，坐瞰南北极。先君昔乘轺，名题古寺壁。

侍行尚垂髫，孤露今戴白。读君登临诗，旧游皆历历。

永无膝下欢，终篇涕沾臆。
点绛唇
张逸藻（清代）

枝上俱空，堆阶重叠花无数。榆钱满树。难买春光住。

杜宇频啼，乱舞长空絮。风和雨。送春归去。毕竟归何处。
孤鹄篇四章
欧必元（明代）

有鸟有鸟，出于琼林。何以求之，中道酸辛。朝鸣共雄，惠此好音。

爰居爰止，玄圃之岑。

有鸟有鸟，越生四雏。虽则四雏，匪我鸣鸒。漱芳茹实，雍雍瞿瞿。

瞿瞿伊何，邦家之需。

大火既烈，有实其离。爰启我堂，我樽我罍。青青子衿，揖让先后。

介我眉寿，饮我□□。

何以献之，玉斗金卮。何以祝之，松柏为期。何以颂之，于万斯年，为母是师。
雨中寄吴珠川使君
陈鹤（明代）

池上花香酒欲醒，雨添草色上中庭。
与君未踏湖西路，几夜春山入梦青。
送邦达邦操弟同恪赴省
姜特立（宋代）

二陆平时举望长，近来小阮亦文章。
共排云路升天府，稳坐仙文入帝乡。
去日渐惊梅萼破，归时同带桂枝香。
老夫已办酒千斛，细斫菖蒲作贺觞。
寄凤翔舍弟 其二
刘敞（宋代）

百里异形影，况今殊楚秦。陇云虚引领，江月漫随人。

愁恨西山雪，惊心绝塞尘。寄书悬胜梦，雁足莫嫌频。
寄题洋川与可学士公园十七首 其十七 金橙径
吕陶（宋代）

橙色似黄金，佳名最为贵。一腹饱秋霜，尝之有馀味。
杂记五言十首
刘克庄（宋代）

不必桮棬性，安能桎梏身。
谁知千载下，有个葛天民。
东湖留题 桃溪庵
黄裳（宋代）

灼灼芳意闹，涓涓朱弦鸣。晴光发清浅，翠华相合并。

寒涘通游发，清杯得落英。且慰浮生劳，勿念閒名轻。

桃溪日日流，弗止何独行。桃花年年开，既落还复荣。

昔闻避世士，有物应混成。不行亦不止，不死亦不生。

祇闻庄学羡，俄失何必惊。此语谁与解，住庵如登瀛。
游溪
宋之源（宋代）

不因党论到元符，安得溪山着一儒。
时有诎伸须直道，天开灵杰岂归愚。
泉疏阴润诗馀派，手拓苍崖节转孤。
自送江西仙袂远，神游应过此间无。
谋退四首 其一
宋庠（宋代）

勤勤念耦耕，不是钓虚名。皓魄圆犹缺，芳卮满故倾。

佩韦防事急，分肉倚心平。此意将谁语，临深坐冶城。
夜自西湖循瓮山同玉峰上人步归兰若
谢榛（明代）

湖色冷春衣，沙禽夜尚飞。路随山下转，僧伴月中归。

祗树藏金界，禅灯出翠微。他年谢灵运，结社愿无违。
卜算子·满二望三时
邹应龙（宋代）

满二望三时，春景方明媚。又见蟠桃结子来，王母初筵启。无数桂林山，不尽漓江水。总入今朝祝寿杯，永保千千岁。
高士咏。郑子真张仲蔚
吴筠（唐代）

子真岩石下，仲蔚蓬蒿居。礼聘终不屈，清贫长晏如。

心情在耕艺，养寿资玄虚。至乐非外物，道冥欢有馀。
逍遥咏
宋太宗（宋代）

日照光文彩，周通无不关。
天恩功最大，地载莫休闲。
绝顶孤松老，飞云野鹤还。
玄珠名隐奥，杳霭路岐间。
庆侍郎 其四
赵孟僖（宋代）

渭川此际载非熊，紫诏行颁玉殿东。正好促装趋北阙，元正端的拜三公。
石竺山二十咏
刘克庄（宋代）

慈悲乳孙叔，恭敬侍小颠。
烦君常警逻，老子□□□。
戊申除夕
姜特立（宋代）

禁宿遇除夕，孤怀还自怜。
浮生俱畏老，造物暗凋年。
性斧何劳伐，心灰不自然。
好将閒日月，送老白鸥边。
别诗人余叔云
黄敏求（宋代）

笔砚无灵久，寒檠自掩门。
虚名何预我，漫刺重烦君。
茶外无祗待，计边得细论。
别怀莫儿女，相祝张吾军。
江阴杨使君寄示与杨从事唱和诗一轴奉酬
沈遘（宋代）

使君嶷嶷下中台，幕府飘飘得上才。仲宝初招庾郎至，微之还遇窦生来。

江山满目归吟笔，宾主相忘属酒杯。自愧邻城非胜赏，联章大轴为谁开。
次韵前人见寄二首 其二
赵抃（宋代）

立贤中外圣情均，青锁闱中辍迩臣。越水澄清无俗虑，秋风萧瑟助吟神。

分符共治俄经岁，屈指同年尚几人。退鼓近来衰气觉，敢将诗酒敌东邻。
和冯叔炎梅桂二首 其一
释道璨（宋代）

色香俱第一，知己是华光。风味嫌肤浅，精神贵敛藏。

一生虽抱独，千古却流芳。若论调羹事，还他一日长。
刘阮洞中遇仙子
曹唐（唐代）

天和树色霭苍苍，霞重岚深路渺茫。云实满山无鸟雀，

水声沿涧有笙簧。碧沙洞里乾坤别，红树枝前日月长。

愿得花间有人出，免令仙犬吠刘郎。
陇头流水歌三叠代内作
徐祯卿（明代）

陇水鸣不止，似闻阿儿语。
出门不见人，肝肠断绝汝。
赋栖翠楼送曹良金出使归省
顾清（明代）

群山绕湖湖绕山，高楼突起湖山间。湖光如蓝山如黛，云近百里趋凭阑。

主人不出日高坐，笑弄烟雾招云鸾。云鸾空飞渺无迹，但见苍苍竹树相回环。

芳荪小松亦何意，点缀几格娱清閒。大郎新归自天上，春衣五色宫花斑。

楼前拜舞楼上醉，山水亦似回欢颜。烟凝不知晚色改，潦尽更觉湖波宽。

登高作赋远莫致，目极吴江枫叶丹。
天台老僧
贯休（唐代）

独住无人处，松龛岳色侵。僧中九十腊，云外一生心。

白发垂不剃，青眸笑转深。犹能指孤月，为我暂开襟。
西轩小池荷花盛开与宾客酌酒其上以荷为杯引满径醉
李纲（宋代）

池上荷花一夜开，呼宾小酌共徘徊。试将曲柄黄金杓，注此虚心碧玉杯。

风露暗随香气入，云山尽向坐隅来。颓然径醉君知否，不醉须为造物咍。
送许耀卿入越
陈著（宋代）

三宿相留亦是缘，东风吹上镜湖船。
閒心可为流觞事，古眼应探窆石前。
寒食过墓
曾炜（明代）

细雨湿棠梨，春风吹柳枝。野花行客泪，林木杜鹃悲。

远寺传钟梵，寒村带酒旗。王孙旧游处，白露日应滋。
严子文用范至能韵见赠再和
崔敦礼（宋代）

灯花昨夜喜，诗成果符吉。
长跪读新诗，绣筵鸣宝瑟。
天公怪多取，未老雪满栉。
出门会臞仙，戴笠卓午日。
我无作诗工，而许编杜帙。
珷玞圭璋，蓬艾间粟秫。
鸥社愧相从，敬行顺风膝。
诉衷情·闲中一卷圣贤书
张抡（宋代）

闲中一卷圣贤书。耽玩意□□。潜心要游阃奥，须是下工夫。

今何异，古何殊。本同途。若明性理，一点灵台，万事都无。
题赵有翼丛桂小山
仲并（宋代）

剩引桂枝丛小山，鹜行姑去自余閒。
人怀昆玉未当价，花与莱余相映斑。
佳树非烟晓葱郁，幽泉不雨夜潺湲。
顿移岩壑山阴道，竞秀争流一席间。
石门亭记
王安石（宋代）

石门亭在青田县若干里，令朱君为之。石门者，名山者，名山也，古之人咸刻其观游之感慨，留之山中，其石相望。君至而为亭，悉取古今之刻，立之亭中，而以书与其甥之婿王某，使记其作亭之意。

夫所以作亭之意，其直好山乎？其亦好观游眺望乎？其亦于此问民之疾忧乎？其亦燕闲以自休息于此乎？其亦怜夫人之刻暴剥偃踣而无所庇障且泯灭乎？夫人物之相好恶必以类。广大茂美，万物附焉以生，而不自以为功者，山也。好山，仁也。去郊而适野，升高以远望，其中必有慨然者。《书》不云乎：予耄逊于荒。《诗》不云乎：驾言出游，以写我忧。夫环顾其身无可忧，而忧者必在天下，忧天下亦仁也。人之否也敢自逸？至即深山长谷之民，与之相对接而交言语，以求其疾忧，其有壅而不闻者乎？求民之疾忧，亦仁也。政不有小大，不以德则民不化服。民化服，然后可以无讼。民不无讼，令其能休息无事，优游以嬉乎？古今之名者，其石幸在，其文信善，则其人之名与石且传而不朽，成人之名而不夺其志，亦仁也。作亭之意，其然乎？其不然乎？
倪若水
徐钧（宋代）

人重朝班恶外迁，一时荣擢似登仙。
谁知鼙鼓渔阳祸，不在朝廷却在边。
说之方忧韩公表大夫疾遽致仕乃蒙传视送陈州王枢密 其二
晁说之（宋代）

念公多疾病，使我频惊愕。可恃胆气大，何忧腠理薄。

九丹讵淩空，八石聊扶弱。无烦问安否，冘冘亦自若。
题杂画 其四
郑文康（明代）

恨无顾恺刺心针，担负风流仗酒醺。谁料邻家机上女，怀春不似卓文君。
偈颂十九首
释绍昙（宋代）

瑞岩频唤主人翁，彻底惺惺不若聋。
裂尽见闻行活路，乡关犹隔海千重。
游都梁山
洪炎（宋代）

风吹古渡口，云满都梁山。执热厌偪仄，幽寻上孱颜。

清泉似石乳，滴沥岩窦间。乞此一瓢饮，为祛千载烦。

山灵知我意，殷然下层峦。散空作急雨，抉石出甘寒。

一酌荡齿颊，三咽萦肺肝。轻躯变滞骨，尘鞅思灵关。

来当踏云至，去当御风还。再拜谢神休，幸汝不我悭。
十八坊诗 兴龙
王十朋（宋代）

世仰钦宗圣，人知太母贤。千秋龙已化，香火蜀江边。
遂安县兴学和詹本仁见赠诗
孙应时（宋代）

万物野马相追奔，百年梦境更起仆。
是中诸妄要扫刮，努力良起自成就。
舞雩春风沂水侧，当日群公切磋究。
大途九轨自可识，广居安宅宁当僦。
少年恐不保壮老，夜气还能亡旦书。
诗书礼乐在庠序，乡射弦歌列笾豆。
共惟百圣贻后来，岂使一科图急售。
如何道术坐陆沉，独指利名纷辐辏。
斯文未丧天所赐，接踵诸贤出哀救。
圣门榛棘得划除，俗学膏肓有砭灸。
晚出颛蒙格调卑，平生师友追从旧。
敢言割鸡慕牛刀，直恐狐裘杂羔袖。
是邦山水故潇洒，满眼衣冠多整秀。
向来张吕相逢地，遗韵余风洗凡陋。
眷然乡校肯来游，勉矣英材起相副。
名门政假扶持力，阖境似惊闻见骤。
儒林丈人真好事，大笔新诗警昏瞀。
寄言同社相知起，不怪狂歌续貂后。
少年行二首 其二
李时行（明代）

结客千金少，防身一剑轻。酒酣双耳热，塞北任横行。
昧爽寒溪送客
薛季宣（宋代）

攀援长者车，昧爽踏汀沙。片玉山衔水，堆金日蘸霞。

风来云外岭，露重竹间花。好景看如客，心閒即是家。
题温泉观
唐庚（宋代）

温泉宫里行人宿，温泉池上行人浴。人自多情感盛衰，泉固无心任荣辱。

细路蟠蟠入疏竹，万年秦山皆在目。吾皇高拱九重深，一株松萝为谁绿。
江州望庐山
罗隐（唐代）

东南苍翠何崔嵬，横流一望幽抱开。影寒已令水底去，

脚阔欲过湖心来。深处不唯容鬼怪，暗中兼恐有风雷。

仙人往往今谁在，红杏花香重首回。
官满趋朝留滞吴门即事书怀十首
仲并（宋代）

燕羽差池何处归，衔恩春傍主人飞。
定须借与一巢稳，十载飘零事事非。
题李益师谦所藏和靖吟梅图
仇远（元代）

瓶插梅花一两枝，逋仙隐几自吟诗。
北风酿作西湖雪，不顾山童冻得痴。
今早将饮酒闻莺有感
张耒（宋代）

萧条古兰若，春日等闲斜。
唧唧初闻燕，匆匆又过花。
旧游都似梦，到处即为家。
把酒听莺处，羇怀感岁华。
偶与诚之小饮翌日以诗谢之
彭汝砺（宋代）

相对春风共酒樽，盘蔬取次得清欢。风吹一鹤归天上，雪压孤松见岁寒。

论极不知空肺腑，交成应许缀金兰。明时更听王阳仕，洗手思弹贡禹冠。
过村舍
陆游（宋代）

碓舍临山路，牛栏隔草烟。
问今何岁月，恐是结绳前。
一年老一年
陆游（宋代）

一年老一年，一日衰一日；譬如东周亡，岂复须大疾。
嬾惰已废书册久，病来亦复疏杯酒。
轫车小住固自佳，拂袖便行亦何有？下床拥火暖有余，咸豆数粒粥一盂。
平生常笑愚公愚，欲栽堕齿染白须。
书钊 其二
朱松（宋代）

心空无地著尘沙，对镜何曾一念差。戏取大千归丈室，未妨衣襋乱天花。
三山周省元索诗依杜宰韵赋二章 其二
徐鹿卿（宋代）

閒呼斗酒醉斜阳，欲说还休此话长。笑我平生穷到骨，羡君万卷富撑肠。

向来一见梅初白，别后重逢菊正黄。潘县主人如下问，为言不减向来狂。
客中有怀东山诸子 其四
陈瀚（清代）

绝爱潘公子，奇情隘八荒。疏狂嵇叔夜，放逸米元章。

蜑雨迎人白，蛮风接戍黄。趋庭应有计，终古此边防。
和徐志父道中池亭独游之什二首
廖行之（宋代）

炎风勃勃触轻衫，何事驱尘未解骖。
清我一泓能湛湛，洗渠变耳任喃喃。
方从君子欢相爱，未信樵夫笑不谈。
他日通泉访陈迹，光芒宝剑与天参。
送魏郡李太守赴任
王维（唐代）

与君伯氏别，又欲与君离。君行无几日，当复隔山陂。
苍茫秦川尽，日落桃林塞。独树临关门，黄河向天外。
前经洛阳陌，宛洛故人稀。故人离别尽，淇上转骖騑。
企予悲送远，惆怅睢阳路。古木官渡平，秋城邺宫故。
想君行县日，其出从如云。遥思魏公子，复忆李将军。
红林檎近·高柳春才软
周邦彦（宋代）

高柳春才软，冻梅寒更香。暮雪助清峭，玉尘散林塘。那堪飘风递冷，故遣度幕穿窗。似欲料理新妆。呵手弄丝簧。
冷落词赋客，萧索水云乡。援毫授简，风流犹忆东梁。望虚檐徐转，回廊未扫，夜长莫惜空酒觞。
题汧阳县马跑泉李学士别业
韦庄（唐代）

水满寒塘菊满篱，篱边无限彩禽飞。西园夜雨红樱熟，

南亩清风白稻肥。草色自留闲客住，泉声如待主人归。

九霄岐路忙于火，肯恋斜阳守钓矶。
送远上人
李洞（唐代）

海岳两无边，去来都偶然。齿因吟后冷，心向静中圆。

虫网花间井，鸿鸣雨后天。叶书归旧寺，应附载钟船。
香棠
薛季宣（宋代）

世间元有无穷恨，海外棠花宫锦烂。烧炙东风春未半，浓装独立情缭乱。

博山炉冷沈烟断，记语洛妃池侧畔。袿衣透湿飘香汗，舞罢霓裳高烛看。

吴苑散花滩彼岸，亦有当初旧游观。棠梨古径霞光灿，蔷薇露冷衣新盥。

袖卷燕支红入腕，喷人兰芷芳都贯。天然种性珍奇玩，岭海诚知煎可爨。

拟撷柔柯燃炽炭，裛取缃巾永传玩。它年留得重公案。
小祇园六绝 其三
王世贞（明代）

藏经阁前四青松，白云顶宿根苔封。自怜霜雪尝应遍，依旧空山作卧龙。
玉山道中
胡致隆（宋代）

江南江北水茫茫，水阔山遥道路长。细雨来时麋角解，春风归去马蹄香。

市桥落日明官柳，古渡行人上野航。景物端宜入图画，孤城回首带斜阳。
再次前韵
李弥逊（宋代）

玉井花开十丈柄，天真不比铅华靓。
长梯摘实埋金沙，碧甃吹香彻朝暝。
风篁为我清夜吟，拍浮酒泉不用斟。
酒酣喝月下寒绿，玻璃影底罗辰参。
江妃水仙尚依稀，凌波挽客变重违。
得钱何须问升斗，为君更试持螯手。
宛陵望月寄沈学士
赵嘏（唐代）

一川如画敬亭东，待诏闲游处处同。

天竺山前镜湖畔，何如今日庾楼中。
南岩
蔡戡（宋代）

笋舆兀兀一南岩，人在千峰紫翠间。剩欲日来陪杖屦，其如病足怯登山。
寿李悦斋五首和三劳使尹使君韵
程公许（宋代）

南薰谐玉轸，舜殿载赓歌。
天悯苍生苦，人如安石何。
无心咄咄，有术辦多多。
肯学癯山泽，楸枰诧烂柯。
西湖寺逢子伟
释德洪（宋代）

我行厌风埃，日莫休逆旅。疲坐扪蚤虱，呼童洗袍裤。

起寻古招提，思与幽人晤。忽觉华气生，乃与周郎遇。

笑谈倾坐人，我亦为停麈。袖中出新诗，贯珠穿妙语。

丽如花林风，清甚空阶雨。坐令羁旅情，掣肘弃余去。

太平疆场空，英雄功业误。如君文武姿，其可著闲处。

霸陵旧将军，月黑射猛虎。夜归逢醉尉，颇复较胜负。

丈夫有用舍，世态度今古。何时紫泥书，夜半搥门户。

边风吹塞尘，千骑红妆女。横槊赋新诗，唾手取黠虏。

麒麟入图画，佩剑撚白羽。
黄土坎
法式善（清代）

朝过青石梁，暮登黄土坎。林绿湿敝衣，山声摇醉胆。

石菌肥可湿，井花红入览。树头鹳鹊鸣，转增客凄惨。

柴门坐老妇，土𡌚瓦镫闇。殷勤劝止宿，前途防虎窞。

吾自就凉月，系马蘋婆啖。
武担
宋京（宋代）

君不见蜀王妃子墓突兀，成都城中若山积。墓头寒镜涩无光，妒月欺烟化为石。

鸿荒无根凭野史，直谓山妖化妃子。临终未免怀首丘，运土山中葬于此。

山名武担锦江边，用是得名千万年。如今佛阁倚空翠，老木盘郁摩苍天。

晴云入穴西山出，捲帘坐见岚光滴。拨得文如汲冢书，免使后人疑往昔。
清明日有感
方回（元代）

想见吾儿挈我孙，浇松烧笋杏花村。
自怜久罄青蚨橐，犹喜能赊绿蚁樽。
万事是非双鬓识，十人兄弟一身存。
春残决合为归计，未听啼鹃已断魂。
迈陂塘 抚松看菊图，为家秋塘题。
姚燮（清代）

不横琴、不开樽酒，看花据石为几。葛衫桐帽萧疏甚，大有渊明风味。

苍翠里。喜识字鸦童，剔蠹通园艺。閒情冷昧。认一半模糊，斜阳残影，一半是霜气。

难忘却，七年筑庐南里。分邻园隙堪寄。柴门月露幽如画，入夜蛩声繁细。

秋老矣。想锄灌无人，变了苍苔地。输君高计。等烟水观鱼，云天盼鸟，会得淡中意。
梅花三绝 其二
郑刚中（宋代）

树老根危雪满巅，令人颇忆鲁公贤。同时柔脆皆僵仆，正色清芬独凛然。
上巳後一日，同子文、伯庄、永年步东园三首
杨万里（宋代）

九径阴阴一一穿，前谈後笑各欣然。
缓行不是身无力，满地残红不忍前。
禅人并化主写真求赞
释正觉（宋代）

幻起有形，智空无名。
秋生月窟，云变乾城。
摩娑百战胝瘢旧，向道而今老太平。
哭斯远
韩淲（宋代）

彤庭将赐第，疾病已缠之。药裹自无及，朝衣谁为披。

识高空宛转，意广竟参差。只有章泉叟，与渠收旧诗。
海棠
郑谷（唐代）

春风用意匀颜色，销得携觞与赋诗。
秾丽最宜新著雨，娇饶全赋欲开时。
莫愁粉黛临窗懒，梁广丹青点笔迟。
朝醉暮吟看不足，羡他蝴蝶宿深枝。
往复诗多用佛语再次前韵示仲辅
李纲（宋代）

远涉异域求金仙，岂知不离方寸间。此门悟入真捷径，安用困苦栖穷山。

凭君试灼一炷艾，能已千痾宁四大。病根若悟本来空，是则名为观自在。

平生见尽学道人，舍妄求真不识真。指端明月休错认，衣里宝珠元不贫。

巍巍荡荡如山阜，长与君俱君见否。仁者自生分别心，断际何尝有前后。
哭德和伯氏六首
林景熙（宋代）

伯兮癯似松间鹤，季也孤於云水僧。
昨夜梦中闻笑语，觉来秋在影堂灯。
古路
杨万里（宋代）

我生倦与路，此与欣不辞。
我岂与人异，厌闲乐驱驰。
王事当有与，忘身那自知。
闽盗入吾部，梅川作潢池。
白羽飞赤囊，碧油走红旗。
履霜戎不早，蔓草要勿滋。
士皆冲冠怒，人挟报国私。
我与梅始花，我归柳应丝。
会当挥蝥弧，一笑封鲸鲵。
休愁荦确路，即赋竞病诗。
刘监簿第一百三十
文天祥（宋代）

秀气冲星斗，壮笔过飞泉。
旧游易磨灭，魂伤山寂然。
观徐复州家书画七首
赵蕃（宋代）

万竹阴中屋数间，几回剥啄叩柴关。
忽开短纸霜雪干，如对照人冰玉颜。
【中吕】普天乐
滕斌（元代）

酒

谪仙强，刘伶缪。笑豪来鲸吸，有甚风流？聊复尔，无何有。酝酿潮红春风透，兴来时付与觥筹。频频到口，轻轻咂啖，少过咽喉。

色

百年身，千年债。叹愚夫痴绝，云雨阳台。人易老，心犹在。独倚阑干春风外，算人间少甚花开。春光过也，风僝雨僽，一叶秋来。

财

一瓢贫，千种富，是天生分定，何必枉图？锦步障，黄金坞。狗苟蝇营贪不足，为妻儿口体区区。君家饱暖，他人冻馁，于汝安乎？

气

少年时，风云志。记篇诗杯酒，颠倒群儿。吾善养，今方是。唾面来时休教拭，看英雄自古如痴。前程万里，饶人一步，却是便宜。

柳丝柔，莎茵细。数枝红杏，闹出墙围。院宇深，秋千系。好雨初晴东郊媚，看儿孙月下扶犁。黄尘意外，青山眼里，归去来兮。

昼偏长，人贪睡。新蝉高树，乳燕低飞。荷荡中，湖光内。款棹兰舟闲游戏，任无情日月东西。钓头锦鲤，杯中美酝，归去来兮。

翠荷残，苍梧坠。千山应瘦，万木皆稀。蜗角名，蝇头利。输与渊明陶陶醉，尽黄菊围绕东篱。良田数顷，黄牛二只，归去来兮。

朔风寒，彤去密。雪花飞处，落尽江梅。快意杯，蒙头被。一枕无何安然睡，叹邙山坏墓折碑。狐狼满眼，英雄袖手，归去来兮。

日迟迟，江山丽。秋千影里，手握肩依。闹管弦，纷罗绮。我爱青山共流水，游一和困在苔矶。落花啼鸟，一般春意，归去来兮。

晚天凉，薰风细。浮云黯淡，远水茫微。江水清，遥山碧。喜驾孤舟潇湘内，伴纶竿箬笠蓑衣。垂杨树底，芦花影里，归去来兮。

淡烟迷，遥山翠。秋天雁唳，夜月猿啼。小径幽，茅檐僻。秋色南山独相对，傲西风菊绽东篱。疏林鸟栖，残霞散绮，归去来兮。

暮霞收，彤云密。朔风凛冽，瑞雪纷飞。酒力微，茶烟湿。暖炕明窗绵绸被，尽前村开彻江梅。日高未起，黑甜睡足，归去来兮。

叹光阴，如流水。区区终日，枉用心机。辞是非，绝名利。笔砚诗书为活计，乐虀盐稚子山妻。茅舍数间，田园二顷，归去来兮。

仗权豪，施威势。倚强压弱，乱作胡为。我劝你，休窒闲。此等痴愚儿曹辈，利名场多少便宜。寻饥得饥，凭实得实，归去来兮。

生乐涯，抛活计。麻绦草履，淡饭黄虀。遇酒歌，逢场戏。落落魄魄无萦系，那里管闲是闲非。游山玩水，埋名隐迹，归去来兮。
茅斋
戴表元（宋代）

红杏园林雨过花，远陂深草乱鸣蛙。
春风不问茅斋小，自向阶前长笋芽。
齐天乐 乙亥燕山中秋，忆故里林家同竹韵看月
何振岱（清代）

林家台上招同过，冷冷茗鸥闲坐。露瓦飞萤，星河渡雁，月好层云初破。

凭高天大。望双塔疏灯，小红禅火。废寺残钟，夜香未灺旧莲座。

风光带愁无那。客窗还照影，屏背闲卧。梦里家山，离边语笑，想到冰轮西堕。

君吟孰和。也听彻凉蛩，瓶蕤低亸。漫念燕京，恁萧寥似我。
送方朴山还赋溪
朱樟（清代）

官烛烧残书未成，茶园归梦一帆轻。亦知旧雨非今雨，无计留行且送行。

晓气遥收斜月路，晚潮间带落花声。钓鱼船在深山里，弭棹同商去住情。
挽黄助教四首
舒邦佐（宋代）

金鎞刮膜妙通灵，从此昏花不再生。
闻道向来昏醉眼，而今黑白尽分明。
寄张十二
刘攽（宋代）

先进多于贫贱隔，故交时有死生分。数疑吾子更名字，将谓平生又失君。
偈 其二
普化和尚（唐代）

河阳新妇子，木塔老婆禅。临济小厮儿，却具一只眼。
再次前韵
饶节（宋代）

芒鞋短杖访松筠，未许痴禅继后尘。碧嶂烟岚千顷润，红崖花草四时春。

林中傥遇狻猊兽，日下休看舜若神。却笑子湖穷鬼子，犹将消息问时人。
寿天宁寺主僧可举八十
陈著（宋代）

□□□□□，化身千百亿。应世来住山，谁是直翁直。

海眼□□脚，春心有铁脊。阅历十五期，作为万分一。

洗尽旧氛□，□出新金碧。层霄撼鼓钟，證明大功德。

法嗣镇别洲，澎湃好消息。欢喜不闻声，赞叹自生福。

今日是何日，相庆开九秩。我亦有偈言，自知非本色。

□凭南风便，吹入庄严域。
冬夜
陆游（宋代）

我生何多艰，塌地皆九折。
君恩许归休，幸与世俗绝。
幽居邻不觌，奚止扫车辙。
地炉清夜市，危坐灯欲灭。
开门月满庭，皓皓如积雪。
隔溪闻鹤鸣，灵府为澄澈。
就报恩借碾碾茶彝老有诗因次其韵
喻良能（宋代）

断无鹅鸭恼比邻，赖有钟鱼隔竹闻。
故遣新茶就佳硙，要供戏彩满瓯云。
树垣
黎廷瑞（宋代）

开门俯清池，树垣因古坡。
经营既卤莽，葺补还蹉跎。
前冬雪如山，去春雨如何。
几微不自慎，迨兹功力多。
倚杖寄三叹，反躬当如何。
和程肖琴同年适五十述怀二首 其一
曹家达（清代）

漫誇要眇美宜修，哀罢江南悔北游。细水浮花留好咏，极天芳北寄牢愁。

步兵所向无青眼，潘岳相逢已白头。端恨故家乔木在，烽烟历历望中收。
下元日扈跸朝拜景灵宫
宋庠（宋代）

令月开真馆，宸游薄太霄。
躬行原庙礼，更作蕊宫朝。
宝扇森排羽，仙轮恍御飚。
霞觞浮桂液，琼馔荐芝苗。
日霁楼先晓，天深树不凋。
繁禧将浩劫，世世会杨寥。
寄士岩台郎
萨都剌（元代）

荐士如君子，文章立玉泥。自登台阙去，不使簿书迷。

薄俸无馀积，长贫有病妻。长安贵公子，中酒听莺啼。
送
杨衡（唐代）

白首年空度，幽居俗岂知。败蕉依晚日，孤鹤立秋墀。

久客何由造，禅门不可窥。会同尘外友，斋沐奉威仪。
送朱州判子还家
郑亮（宋代）

君家住在于山麓，门前旧种桑榆绿。遥望葱葱知故家，况有清阴庇邻曲。

记得当年二月时，缲车轧轧蚕初丝。桑影欲斜春社散，榆烟新起午炊迟。

故乡别来今几载，树色重重长不改。石砌轻风落小钱，粉墙晚日垂高盖。

怜君近别复何如，依然绕屋青扶疏。感之忽尔有归思，因买孤舟还故居。
阙下芙蓉
包何（唐代）

一人理国致升平，万物呈祥助圣明。天上河从阙下过，

江南花向殿前生。广云垂荫开难落，湛露为珠满不倾。

更对乐悬张宴处，歌工欲奏采莲声。
蚤岁
姚莹（清代）

蚤岁功名欲擅奇，壮游横海绝天涯。谁言破浪乘风客，又课垂髫问字儿。

同辈金蝉谁意气，腐儒门户自仳离。中年卧病逢沦落，一饭难忘忆旧时？
海棠
王迈（宋代）

梅太清臞桃太肥，不浓不淡此花宜。
何人笔下有香字，为杜陵翁补逸诗。
立秋二首 其一
叶梦得（宋代）

江上西风万里秋，际空高浪汹回流。他时誉贼真非策，此日摧锋盍有谋。

天险漫能凭故国，陆沉端复恨神州。将军竞绾封侯印，谁为吾君更解忧。
郧上送韦司士归上都旧业（司士即郑公之孙顷客于郧上）
刘长卿（唐代）

前朝旧业想遗尘，今日他乡独尔身。郧地国除为过客，

杜陵家尔有何人。苍苔白露生三径，古木寒蝉满四邻。

西去茫茫问归路，关河渐近泪盈巾。
同喻景山游月湖
陈宓（宋代）

兼旬不到月湖来，无数荷花雨里开。
燕是旧知频绕栋，蝉如有意共衔杯。
公庭兀坐虽无暇，佳友同携得几回。
冒雨作闲成胜赏，儿童迎道任相咍。
和李监税
陈文蔚（宋代）

一缕彤霞晚照晴，眼随白鸟去边明。
疏心烟树有无际，激激滩流高下声。
归思楚云边日暮，新计边月带霜清。
前村倘有梅花约，草草相逢盖亦倾。
右司马私署之兑隅有轩三楹前列数石若冈阜植以时卉一命觞觞之繫以长语
王世贞（明代）

昔余圃离薋，垒石当轩牖。间借凝霰崇，暂收停云黝。

麋鹿性所便，鹪鹩愿毋负。不谓志转奢，遂辟弇中亩。

莽苍跨陇植，历落排空阜。却顾旧所栖，旷若吞八九。

昼泛穷渊源，宵游堕参斗。主席或不冠，客衣从短后。

易世非所论，此生毕吾有。何意咫尺书，遂夺匹夫守。

问我官何署，叨从司马右。问我居何所，尚书巷西口。

既鲜履道竹，亦阙彭泽柳。造物或见怜，谓我癖如旧。

石颇余数拳，地仅盈十肘。敢烦离薋较，宛尔一培塿。

植以朝荣花，听杂野生莠。亭午初散衙，欣然缓其绶。

尚儿致盘飧，海儿捧卮酒。何必高轩过，傀俄自称寿。

人生百年内，所值皆归偶。安能歌五侯，且复艳三妇。

却问洛城南，金谷今在否。
和令狐仆射相公题龙回寺
刘禹锡（唐代）

兹地回銮日，皇家禅圣时。路无胡马迹，人识汉官仪。

天子旌旗度，法王龙象随。知怀去家叹，经此益迟迟。
李叔飞以仆迁官远贶长笺而仆在江亭无牟取谢
王洋（宋代）

知君才气本无双，试自曾看古战场。
华萼风流今不坠，文章光焰自应长，
诗从古锦传家法，身□花砖是故乡。
它日万钱供日费，更期粟贱致时康。
渡黄河作
纪坤（明代）

黄河天上来，其源吾不知。东南会大海，吾亦未见之。

但观孟津口，汹涌已若斯。放眼三十里，日耀黄琉璃。

自我出门游，所见无此奇。中流鼓长舵，兴逸不可羁。

安得水仙术，长啸呼冯夷。赤脚踏鼋鼍，挥策驱蛟螭。

径乘桃花水，东海寻安期。不然溯流上，唤取赤鲤骑。

五城十二楼，直上昆崙嬉。攀花弄珠树，漱液酌玉池。

群仙相招邀，天外飘云旗。俯视见此木，水折如盘丝。

惜哉两不遂，书剑方奔驰。盘涡呼邪许，托命于篙师。

九歌河伯篇，慷慨吟楚词。危帆飘一叶，此去当依谁。
念奴娇（和耿时举赋雪韵）
仲并（宋代）

江南春早，尚余寒门巷，杨花飘逐。一色初梅开尽也，不数芳园红绿。珍重骚人，幽怀分寄，高韵歌黄竹。六花羞避，满笺凌乱琼玉。

应念有客长安，履穿东郭，无与怜穷独。鼓棹前溪非兴尽，寒怯水栖岩宿。咫尺君家，瑶田无径，冰柱排银屋。瓮头春到，唤回晚梦清熟。
同比部杨员外十五夜游有怀静者季
王维（唐代）

承明少休沐，建礼省文书。夜漏行人息，归鞍落日馀。

悬知三五夕，万户千门辟。夜出曙翻归，倾城满南陌。

陌头驰骋尽繁华，王孙公子五侯家。由来月明如白日，

共道春灯胜百花。聊看侍中千宝骑，强识小妇七香车。

香车宝马共喧阗，个里多情侠少年。竞向长杨柳市北，

肯过精舍竹林前。独有仙郎心寂寞，却将宴坐为行乐。

傥觉忘怀共往来，幸沾同舍甘藜藿。
元旦有怀姚明府时略地海上 其三
成鹫（清代）

翘首郎星媚远天，琴书同上米家船。挂帆夜渡横江雪，击楫晴家海市烟。

村舍椒盘供献岁，田家鸡骨报丰年。诗情到处堪乘兴，为寄阳春及野禅。
蒋溥进所作塞外杂咏依韵和之 其五 雨沟
弘历（清代）

雨脚飞来碧嶂头，周防已作未然愁。落空任洒人形帐，就下都然之字沟。

㶁㶁应知看立涸，涓涓且拟听新流。奚童畚锸勤疏凿，底虑棼丝镇相缪。
满庭芳
侯善渊（元代）

腊正风交，琼梅初绽，水寒冰洁严凉。雀临高树，鱼入碧潭藏。

海净天空浩浩，玄珠降、睒烁凝祥。胎星现，清名播世，道德自昭彰。

群仙皆喜聚，坛前谨谨，祝寿玄阳。金虬浚液，玉兽旋喷香。

唯愿遐龄满寿，同天地、永劫延长。升仙处，鸾迎凤引，云步现虚皇。
句
芮烨（宋代）

宁令汉社稷，变作莽乾坤。
朝退书怀
韩偓（唐代）

鹤帔星冠羽客装，寝楼西畔坐书堂。山禽养久知人唤，

窗竹芟书漏月光。粉壁不题新拙恶，小屏唯录古篇章。

孜孜莫患劳心力，富国安民理道长。
壬申十二月四日陶社消寒第一集分呈众览二十首 其十 曹先生颖甫
祝廷华（清代）

八斗鸿名海上驰，罗胸美富等蟠螭。昔年曾入红莲幕，今日尤蟠白纻词。

乱世文章贱金石，后雕松柏證襟期。闻君岁暮将归里，再与荒伧醉一卮。
陪诸友赴城南妙智上人晚集
李处权（宋代）

晚烟林际泊，夕阳波上明。
天寒少佳色，树老无柔声。
支郎颇好事，我辈适同行。
剧论不知醉，感时空复情。
鉴亭话别示及门诸子 其二
郭柏荫（清代）

文士相轻自古然，不妨褒贬让时贤。众流浩荡争趋海，一木槎丫独拄天。

老马就衰犹识路，野狐虽幻枉谈禅。书生报国无奇策，回首名山讲艺年。
发会同馆
王珪（宋代）

一持天子节，兹喜去龙庭。
大漠夜犹白，寒山春不青。
峰多常蔽日，地绝欲回星。
同类惟所适，鸣镳毋暂停。
半醉吟
邵雍（宋代）

半醉小车行，世间无此荣。
凉风迎面细，垂柳拂头轻。
意若兼三事，情如拥万兵。
这般闲富贵，料得没人争。
满江红 语溪道中
黄燮清（清代）

小别杭州，烟树外、乱山眉蹙。怕回首，酒香灯灺，粉红鬟绿。

斜月半篷诗境冷，西风两岸秋声足。剩前宵、残梦不曾完，今宵续。

弦旧谱，囊中玉。飘瘦影，窗中烛。望吾庐何处，碧云修竹。

越水莼鲈归计得，吴娃丝管乡音熟。唱南朝，三十六鸳鸯，相思曲。
寄储丽中时京中客舍犹未售
顾清（明代）

浮名紫陌万风花，客舍红亭一传车。
阅岁流光驹过隙，关心朋旧手抟沙。
未能遗迹同寒雁，想见空庭噪晚鸦。
卷却双鱼还自笑，故人秋早又星槎。
永遇乐
奚岊（宋代）

一雁斜阳，乱蛩衰草，天净秋远。独立西风，星星鬓影，疑被蕖霜染。蹇修何处，秋深湘水，隐约数峰青浅。想而今，亭亭皓月，共谁倚阑凄惋。

瑶箱翠袭，玉奁芸剪，暗里泪花偷溅。一日思量，十年瘦削，春色回眸减。雕鸾好在，文箫重许，罍酒试香庭苑。正销魂，余霞散碧，暮鸦数点。
晚泊江口登燕子矶
任大椿（清代）

近暝泊回渚，舍楫步山陬。过寺地逾旷，近壁矶忽遒。

岩寂语易喧，日邃声如留。船火乍通陆，夜渔忘故洲。

初至俯近林，既定闻远流。落月与江邈，去去神夷犹。

持此荡尘虑，延伫情悠悠。未谢秣陵境，飒然惊暮秋。

愿延阮公屐，领此山林幽。
赠金宇臧
释函是（明代）

东西南北路行难，阅尽兴亡影独看。回首倚门春梦怯，一池明月藕花寒。
次韵子瞻留别三首
苏辙（宋代）

公来十日坐东轩，手自披云出朝日。
山川满目竟何有，波浪翻天同一湿。
诸门迭出惊异状，间道怀归终旧壁。
此行十里隔江河，何人更问维摩疾。
野人性似修行僧，长愿幽居近林麓。
南迁无计脱簪组，西归谁为栽松竹。
头上白云即飞盖，耳畔清泉当鸣玉。
洛川犹是冠盖林，更愿高飞逐黄鹄。
东西南北无住身，羯末封胡四男子。
彫锼不遣治章句，烂熳先令饱文字。
疏慵嗟我厉之人，生子夜中惟恐似。
传家粗足不愿余，同驾柴车还我里。
和杨师皋给事伤小姬英英
刘禹锡（唐代）

见学胡琴见艺成，今朝追想几伤情。撚弦花下呈新曲。

放拨灯前谢改名。但是好花皆易落，从来尤物不长生。

鸾台夜直衣衾冷，云雨无因入禁城。
秋日即事三首
张耒（宋代）

萧条岁晚搔双鬓，流落天涯念旧游。
惟有醉来心暂展，无钱沽酒合长愁。
癸亥初冬作
陆游（宋代）

开岁忽八十，古来应更稀。
我存人尽死，今是昨皆非。
爱酒陶元亮，还乡丁令威。
目前寻故物，惟有钓鱼矶。
句
王随（宋代）

冷余松子落，病起笋成篁。
少野陈都阃留宴公署 其一
区元晋（明代）

顷者台星灿，祥光动四筵。风和燕语外，春满杏花前。

调燮登商鼎，谋猷接燕然。共谈宾主美，嘉会正流传。
和伯氏韵赠王元明元明旧亲予叔行也今死于贼矣 其一
王洋（宋代）

十分佳处限长淮，人在空明静□猜。水北结茅真好去，袖中漫刺为谁来。

因嗟翳日尘凝榭，更吊沈枪卧绿苔。多少平岗绕淮路，分明逐处是池台。
羊祜
徐钧（宋代）

平吴献策了无遗，馈药人无酖毒疑。
最是感人仁德厚，当时堕泪有遗碑。
奉和朱新仲祠部六月晦日省宿用白乐天诗无波古井水有节秋竹竿十字为韵 其四
张扩（宋代）

我乃抱俗人，老蛙窥坎井。从君已再暑，造席谩三请。

倒床辄雷鸣，便腹费嘲哂。君岂录我者，胸次涵万顷。
郡名诗呈吕元钧五首 其二
孔平仲（宋代）

相人观久远，要且视资质。酒酸本多甘，绢败为少密。

公家渭川后，端亮气不屈。播移虽裔土，宁妥如旧荜。

优游归孔圣，坎壈笑赵壹。傥来等荣辱，所遇顺劳佚。

道阁接谈宾，文房散书帙。当其泰定时，海宇更无物。

耳目并已忘，何心蕲冕绂。忽闻韶曲奏，更觉巴音失。

温纯比金玉，清越胜琴瑟。似追少陵步，真得建安骨。

从今益淬厉，及此舒长日。唱酬安敢同，心钦但斋栗。
绿意 芭蕉簟
沈蕊（清代）

朱阑六曲，剪碧痕漾水，清润如玉。八尺含风，莞蒻都抛，银床书展幽绿。

蛛尘几度殷勤拂，看滑笏、琉璃光熟。算织成、一片回纹，略胜素心愁束。

犹记纱橱梦醒，雨声听、滴沥吹断还续。午倦停针，静倚闲眠，雅韵最宜窗北。

怜他人影如秋瘦，怕寒逗、雪肤珠粟。爱月明、庭院铺来，掩映数竿修竹。
冈州八景
许炯（明代）

绿护屏前云似锦，玉台山下草如茵。晚来一曲清平调，吹落人间富贵春。
转运少卿生日
朱长文（宋代）

昔在章圣朝，先君为名臣。
入陪儒林老，出拥使者轮。
忠漠与休烈，万世永不泯。
惜哉未大任，天意昌后人。
公生韫俊德，磊落幼绝伦。
深林有条梅，不柔自可珍。
外隅正以方，中府粹且仁。
沛然施之事，迅若般之斤。
自联金闺彦，颉颃三十春。
牙筹析经费，龙节绥远民。
朅来天畿东，威誉薄海垠。
群情无遁照，众理日益勤。
吏径皆敞辟，敝根悉锄耘。
惸惸旧鳏寡，今也皆不贫。
阖部数百城，膏泽一以均。
正月方再浃。是日为生申。
东人竞祝公，百福丛于身。
同宗复荷德，善祷久所陈。
况公方耆艾，百行郭明神。
俾公永且康，笔端扶化钧。
俾公炽而大，膝下林华绅。
近得举之躅，前望伯虎尘。
先阀期益显，蹇品庶可亲。
黄甘寄李献甫
冯山（宋代）

果山多果遍林丘，惟有黄甘格最优。繁结几经秋雨熟，完滋宜带晚霜收。

霞馀点缀青林远，星散玲珑绿叶稠。秀色盈衢争委市，秾香浮水半通舟。

金苞烂漫差三等，乳蒂龙钟占上游。一宴尝珍皆绝品，万钱要价或轻酬。

盘筵皎洁如圆盖，梨栗粗凡似赘疣。蕴藉佳宾忻共赏，芬芳醇酎雅相投。

殷勤食指尝先动，顾盼馋涎已自流。花瓣琼瑶纷落爪，云腴冰雪冷侵喉。

蒲萄锁碎终非匹，荔子肥甘仅可俦。但效儿童贪磊落，不知牙齿怯飕飗。

力蠲消渴多年病，清酿骚吟一腹秋。属餍且行犹掌上，闷馀虽卧亦床头。

肤轻渐密衣犹重，种好悬囊子尚留。憔悴瀼西三寸小，酸寒东望一枚休。

柽均奴仆知郎贵，橘类玞砥比玉羞。美实旧嗟遗贡禹，嘉名今愧下温州。

多栽厚利羸栀茜，一熟经时汗马牛。晚岁幸为安汉守，眼明重到洞庭游。

已将滋味千时好，宁免苞苴徇世求。大嚼有谁能快意，素餐无事却成忧。

徐陵奖识诗辞古，胡济矜誇赋笔遒。愿得新篇聊假借，庶几声望出遐陬。
清平乐
曾觌（宋代）

艳苞初拆。偏借东君力。上苑梨花风露湿。新染胭脂颜色。

玉人小立帘栊。轻习媚脸妆红。斜插一枝云鬓，看谁剩□春风。
晓赋
陆游（宋代）

八月江湖风露秋，时闻脱叶下梧楸。
离离斗柄西南指，烂烂天河今古流。
人语正讙过古埭，角声三弄下谯楼。
百城已共丰年乐，一老犹怀卒岁忧。
景祐常祀二首 其一 太祖配位奠币用《定安》。
郊庙朝会歌辞（宋代）

翕受骏命，震叠群方。侑祀上帝，德厚流光。
次韵苏子瞻学士腊日游西湖
苏颂（宋代）

腊日不饮独游湖，如此清尚他人无。
唱酬佳句如连珠，况复同好相应呼。
君尝听事嗟罪孥，虽在乐国犹寡娱。
是社稷臣鲁颛臾，直道自任心不纡。
最爱灵山之僧庐，彼二惠者清名孤。
案上梵夹床龙须，炉销都梁馔伊蒲。
洁行自欲敦薄夫，长吟拥褐忘昕晡。
坐客不设毡氍毹，对镜如看方舆图。
君怀经济才有馀，名声妖孽懲颜蘧。
且来山林寻遁逋，更玩四营兼参摹。
子进昆仲俱和寄怀三诗复次韵 其一
赵蕃（宋代）

此山祇合便终焉，底用心劳学计然。贫贱已安身外事，功名宁顾俗间缘。

旧游要纪东南胜，有句须从甲乙编。闲向晴窗遮老眼，亦堪时伴结跏禅。
野寺后池寄友
张籍（唐代）

佛寺连野水，池幽夏景清。繁木荫芙蕖，时有水禽鸣。

通溪岸暂荫，分渚流复萦。伴僧钟磬罢，月来池上明。

友人竟不至，东北见高城。独游自寂寞，况此恨盈盈。
踏莎行 闺友以秋海棠见赠，调此报谢
沈善宝（清代）

青粉墙边，碧阑干右。神仙风度元韶秀。钗横鬓乱态何慵，西风吹得胭脂瘦。

割爱分来，同心许觏。冰壶贮□娇难绣。风流谁得似卿卿，愿为蝴蝶长相守。
过采石
聂古柏（元代）

采石江头秋月白，蛾眉亭下滩声咽。绣衣玉斧晓霜寒，同是天涯苦行客。

酒仙一去海生尘，青山三尺埋衣巾。清江白鸟自今古，岸草汀花空复春。

我欲御风游八表，醉里豪情觅三岛。闾阎云深不可攀，回首江南数峰小。
倦暑
陈棣（宋代）

试作西风想，烦襟郁嫩凉。
李沉寒玉碧，瓜泛浅金黄。
羽扉徒挥雪，纱厨不贮香。
白醪虽可漉，染指敢先尝。
诺讵罗尊者赞
释普济（宋代）

石壁搀空起，银河一派悬。
贪观无断续，来去不知原。
题清淮楼
苏轼（宋代）

观鱼惠子台芜没，梦蝶庄生冢木秋。
惟有清淮供四望，年年依旧背城流。
尽山亭
张嵲（宋代）

南岭与北岑，千同万峰起。
木末置危亭，众山穷表里。
次韵斯远二十六日三绝
赵蕃（宋代）

几欲收声效不鸣，恶同鸠辈管阴晴。
有时触拨无穷景，又遣新诗取次成。
【双调】沽美酒过太平令
未知作者（元代）

花奴将羯鼓催，宁王把玉笛吹。御手亲将桐树击，郑观音琵琶韵美，簇捧定
个太真妃。丹脸上胭脂匀腻，翠盘中采袖低垂，宝髻上金钗斜坠，霞绶底珍珠珞
臂。见娘行舞低，羽衣，整齐，欢喜煞唐朝皇帝。
画梁间乳燕飞，绿窗外晓莺啼。红杏枝头春色稀，芳树外子规啼，声声叫道
不如归。雨过处残红满地，风来时落絮沾泥。酝酿出困人天气，积趱下伤心情意。
怕的是日迟，柳阴，影里，沙暖处鸳鸯春睡。
灯直下靠定壁衣，忙簌下素罗帏。拂掉牙床铺开绣被，彩云，我这里低声儿
问你，你一头睡两头睡？情浓也如痴如醉，情浓也语颤声低，情兴也蛾眉紧系，
情急也星眸紧闭。撒些儿<歹帝><歹尼>，则那会，况味，最美，不枉颠狂一会。
休、休、休，说甚的，罢、罢、罢，再休题。心坎上如同刀刃刺，寻思起就里，
泪珠儿似爬推。管是俺前缘前世，好看待一年一日，陪了铁板儿般缠般费，坏了
铜斗儿家缘家计。我怎知，那逆贼，地恁地下的，倒骂我柳陌花街唱妓。得笑
处且笑咱，知好弱识高下。将意马心猿自捉拿，住茅庵草厦，<走朵>人事避喧哗。
持不语随缘抄化，叹尘世有似嚼蜡，利和名从今都罢，身外事咱无牵挂。闲来时
睡咱，坐咱，得耍处且耍，无是非山间林下。
如梦令 樱桃
洪希文（元代）

四月朱樱乍熟，甘露一般清味。禽嘴夺将来，卸在赤牙盘里。何似。何似。清净麾尼珠子。
南乡子
李之仪（宋代）

夜雨滴空阶。想见尊前赋咏才。更觉鸣蛙如鼓吹，安排。惆怅流光去不回。万事已成灰。只这些儿尚满怀。刚被北风吹晓角，相催。不许时间入梦来。
情话堂
韩淲（宋代）

赵记发旧观，俞孙新作堂。是岂无他人，亲戚意差长。
秋日即事（八首）
刘基（明代）

垂垂密两瑀修杨，点点青苔绘短墙。
不是雁声天畔过，争知今日是重阳。
长安道
陈暄（南北朝）

长安开绣陌，三条向绮门。张敞车单马，韩嫣乘副轩。

宠深来借殿，功多竞置园。将军夜夜返，弦歌著曙喧。
江守置酒盘洲张贰卿两宪及景卢同集时江新兼泉司
洪适（宋代）

皇华分鼎坐添春，隐雾巢松三散人。半月阴云浓似墨，今朝晴日大于轮。

不辞多酌娱浮蚁，何用清歌落暗尘。归去池塘入新梦，句中芳草醉中茵。
玉楼春 东山探梅
刘镇（宋代）

泠泠水向桥东去。漠漠云归溪上住。疏风淡月有来时，流水行云无觅处。

佳人独立相思苦。薄袖欺寒修竹暮。白头空负雪边春，著意问春春不语。
乱后寄正仲因谂恕斋枢相朔漠音耗
舒岳祥（宋代）

山人水南北，别业瀼东西。落叶屏风石，斜阳水碓溪。

门荒翟公雀，野迥孟尝鸡。枢相徂沙漠，酸风万里迷。
题山家壁
马春长（清代）

前峰昨夜雨初过，晓蹋芒鞋入翠萝。鸟语向山行客少，春阴垂涧落花多。

喧阗村社闻箫鼓，空阔烟陂放鸭鹅。散淡不关尘世事，瓦盆沽就野人歌。
次韵蒲左丞游虎丘十首
朱长文（宋代）

丘如蹲虎占吴西，应得佳名故国时。
未必金精能变化，空传怪说使人疑。
游石堂观
萧祜（唐代）

西山高高何所如，上有古昔真人居。嵌崖巨石自成室，

其下磅礴含清虚。我来斯邑访遗迹，乃遇沈生耽载籍。

沈生为政哀茕嫠，又能索隐探灵奇。欣然向我话佳境，

与我崎岖到山顶。甘瓜剖绿出寒泉，碧瓯浮花酌春茗。

嚼瓜啜茗身清凉，汗消絺绤如迎霜。胡为空山百草花，

倏尔笾豆肆我旁。始惊知周无小大，力寡多方验斯在。

妙用腾声冠盖间，胜游恣意烟霞外。故碑石像凡几年，

云郁雨霏生绿烟。我知游此多灵仙，缥缈月中飞下天。

天风微微夕露委，松梢飕飕晓声起。凤去空遗箫管音，

星翻寥落银河水。劝君学道此时来，结茅独宿何辽哉。

斋心玄默感灵卫，必见鸾鹤相裴回。我爱崇山双剑北，

峰如人首拄天黑。群仙伛偻势奔走，状若归尊趋有德。

半岩有洞顶有池，出入灵怪潜蛟螭。我去不得昼夜思，

梦游曾信南风吹。南风吹我到林岭，故国不见秦天迥。

山花名药扑地香，月色泉声洞心冷。荫松散发逢异人，

寂寞旷然口不言。道陵公远莫能识，发短耳长谁独存。

司农惊觉忽惆怅，可惜所游俱是妄。蕴怀耿耿谁与言，

直至今来意通形神开，拥传又恨斜阳催。

一丘人境尚堪恋，何况海上金银台。
题伯夷庙
卢纶（唐代）

中条山下黄礓石，垒作夷齐庙里神。

落叶满阶尘满座，不知浇酒为何人。
和吴正传五台怀古韵 其二 章华台
金涓（元代）

楚台云栋连天宇，伯气凭陵横九土。方会诸侯求鼎时，天下无周而有楚。

一朝吴蔡兵合谋，孤舟江路谁从游。宫花晓露细腰泣，空山落日饿鬼愁。

春风过眼秋萧瑟，■人一饭那能得。道傍块土栖草烟，夜寒梦落空台前。
病中诗十五首 岁暮呈思黯相公皇甫朗之及梦得尚书
白居易（唐代）

岁暮皤然一老夫，十分流辈九分无。莫嫌身病人扶侍，犹胜无身可遣扶。
秋社次苕溪吴大参韵
刘麟（明代）

举世重豪华，何人爱幽独。达哉晋处士，远心寄松菊。

物理本寻常，道胜乃芬郁。前哲流其风，吾生踵其躅。

贳酒箬水头，援琴岘山曲。青钱挂高筇，紫团出深竹。

籊籊渭之滨，猗猗淇之澳。徐徐柳外嬉，款款花边肃。

道义常交儆，声利久不辱。烨烨长生桃，辉辉内光烛。

觞咏集浮洲，形骸归寓屋。逍遥本今夕，分㩦在明旭。
初秋游西园庵四首 其四
曾受益（明代）

觉苑秋风落，谶筵法鼓传。经声穷夜柝，幡影薄云天。

老厌樊笼役，思登彼岸先。何功得愿果，不使笑磨砖。
七夕
凌兴凤（清代）

三更漏彻忽生愁，玉镜高悬十二楼。不向天边亲织女，敢从月下拜牵衣。
选冠子·憔悴江山
佚名（宋代）

憔悴江山，凄凉古道，寒日澹烟残雪。行人立马，手折江梅，红萼残英初发。月下瑶台，弄玉飞琼，不老年年春色。被东君、唤遣娆红，高韵且饶清白。因动感、野水溪桥，竹篱茅舍，何似玉堂金阙。天教占了，第一枝春，何处不宜风月。休问庾岭止渴，金鼎调羹，有谁如得。傲冰霜、雅态清香，花里自称三绝。
罪所留系寄张十四
刘长卿（唐代）

不见君来久，冤深意未传。冶长空得罪，夷甫岂言钱。

直道天何在，愁容镜亦怜。因书欲自诉，无泪可潸然。
惜分飞（客怀）
柴元彪（宋代）

候馆天寒灯半灭。对着灯儿泪咽。此恨难分说。能禁几度黄花别。

乍转寒更敲未歇。蛩语更添凄恻。今夜归心切。砧声敲碎谁家月。
雀飞多
释函可（明代）

雀飞多，触纲罗，可奈何。回头语飞乌，汝母翼折待汝哺。

饥不及朝，朝不及暮。风中之烛枝上露，莫取盈仓填汝嗉。
台州兜率寺淳熙三年孟春作 其二
林宪（宋代）

春江泼天明，萧寺踞山坞。荒阶下鸟雀，古木飒风雨。

徐行石苔花，徙倚望江渚。日暮山更寒，檐头铃自语。
次韵朋元、正夫夜饮
范成大（宋代）

歌豪仍作家，弈胜岂徼幸。
莫嗤老非少，乃尚可以逞。
玉瓶引杯长，政尔寒漏永。
二三文章公，共此银烛影。
陈卿得秀句，刘郎一笑领。
羸骖兀残梦，乘坠恍难省。
晓枕讧更潮，俱堕无何境。
题邹一桂花卉卷十五首 其五 紫藤
弘历（清代）

婉娈偏依松柏枝，却缘刚介得扬猗。紫丝步障如平展，藉与凌空作幕垂。
偈颂一百二十三首 其六十三
释祖钦（宋代）

好雨知时节，当春乃发生。倒栽石上无根树，枝叶通身一夜萌。

情尘未脱，有眼如盲。
桐庐山中赠李明府
孟郊（唐代）

静境无浊氛，清雨零碧云。千山不隐响，一叶动亦闻。

即此佳志士，精微谁相群。欲识楚章句，袖中兰茝薰。
数日毒热喜雨适立秋先三日也
范梈（元代）

夏末始炎毒，沈忧坐匡床。起行无所之，登高睇遐荒。

问昔西风归，飖飖向何方？往还不可期，赖得天道常。

圣主御大历，故可稽明堂。粲粲白骆驼，兹晨郊路长。

念我伏迁次，江海叶再黄。旅怀抱焦火，思濯寒冰乡。

忽来浮苍雨，爽气吹衣裳。稻田已就穫，晚种待新秧。

微躯亦易持，但愿蒸黎康。
过曷山旧隐，赠诸门人继隐其中者
卢若腾（明代）

忆昔龙蛇此蛰身，重来爽气拭秋旻；涧泉曲绕新门户，山鸟争呼旧主人。

削玉石峰奇作丈，凌霜松树老为邻。已闻逐鹿高才出，莫向桃源久避秦！
宝峰笋用公实韵
洪炎（宋代）

绕寺千林笋，高低逐涧丘。参差舒凤尾，突兀长猫头。

入鼎资甘脆，残杯且罢休。会须堪小艇，裁作海楂浮。